REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/115-14

10. jun 2014. godine

B e o g r a d

**Z A P I S N I K**

**DEVETE SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 10. JUNA 2014. GODINE**

Sednica je počela u 12,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Živan Đurišić, Dragan Paunović, Tanja Tomašević Damnjanović, Miletić Mihajlović, Vladimir Đukanović, Meho Omerović, Velinka Tošić i Laslo Varga.

Sednici nisu prisustvovali članovi Odbora: Olgica Batić, Neđo Jovanović, Aleksandar Martinović, Balša Božović, Jovan Marković, niti njihovi zamenici.

Sednici su prisustvovali: Dragomir Milojević, predsednik Visokog saveta sudstva, Majda Kršikapa, sekretar Visokog saveta sudstva, Branko Stamenković, član Državnog veća tužilaca, i Gordana Janićijević, zamenik republičkog javnog tužioca.

Na predlog predsednika Odbora jednoglasno je utvrđen sledeći

D n e v n i r e d :

1. Razmatranje Predloga odluke o izboru javnih tužilaca za apelaciona javna tužilaštva, koji je podnela Vlada, (broj 119-1679/14, od 23. maja 2014. godine);
2. Razmatranje Izveštaja o radu Visokog saveta sudstva za 2013. godinu (broj 02-1835/14, od 3. juna 2014. godine);
3. Razmatranje Izveštaja o radu Državnog veća tužilaca za 2013. godinu, koji je podnelo Državno veće tužilaca (broj 02-1388/14, od 9. maja 2014. godine);
4. Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2013. godini, koji je podneo Republički javni tužilac (broj 02-1730/14, od 26. maja 2014. godine);
5. Određivanje tri člana Odbora za članove Komisije za kontrolu izvršenja krivičnih sankcija;
6. Određivanje predstavnika Odbora za člana Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti UN – Žene, mir, bezbednost u Republici Srbiji (2010 – 2015);
7. Razno.

Pre prelaska na rad po utvrđenom dnevnom redu usvojeni su, bez primedaba, zapisnici sa pete i šeste sednice Odbora.

**Prva tačka dnevnog rada:** **Razmatranje Predloga odluke o izboru javnih tužilaca za apelaciona javna tužilaštva;**

Odbor je razmotrio Predlog odluke o izboru javnih tužilaca za apelaciona javna tužilaštva i odlučio da, na osnovu čl. 51. i 201. Poslovnika Narodne skupštine, podnese sledeći

I Z V E Š T A J

Odbor za pravosuđe, državnu upravu i lokalnu samoupravu je konstatovao da je Vlada podnela Predlog odluke o izboru javnih tužilaca za apelaciona javna tužilaštva kao ovlašćeni predlagač, u skladu sa članom 74. Zakona o javnom tužilaštvu.

Odbor je odlučio da predloži Narodnoj skupštini da prihvati Predlog odluke o izboru javnih tužilaca za apelaciona javna tužilaštva.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog rada:**  **Razmatranje Izveštaja o radu Visokog saveta sudstva za 2013. godinu;**

Dragomir Milojević, predsednik Visokog saveta sudstva, ukratko je predstavio rad Visokog saveta sudstva u protekloj godini.

Odbor je, nakon toga, odlučio da, na osnovu člana 237. stav 4. Poslovnika Narodne skupštine, podnese sledeći

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Visokog saveta sudstva za 2013. godinu, koji je podnet Narodnoj skupštini na osnovu člana 19. stav 1. Zakona o Visokom savetu sudstva.

Odbor je konstatovao da je Visoki savet sudstva u Izveštaju o radu za 2013. godinu celovito predstavio aktivnosti Saveta u 2013. godini, koje proizlaze iz Ustavom i zakonom utvrđenog položaja ovog organa kao nezavisnog i samostalnog organa koji obezbeđuje i garantuje nezavisnost i samostalnost sudova i sudija.

Odbor predlaže Narodnoj skupštini da prihvati Izveštaj o radu Visokog saveta sudstva za 2013. godinu.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog rada:** **Razmatranje Izveštaja o radu Državnog veća tužilaca za 2013. godinu;**

Branko Stamenković je, kao predstavnik Državnog veća tužilaca, predstavio rad Veća u protekloj godini. Naglasio je da su u 2013. godini sprovodene sve planirane aktivnosti koje su Državnom veću tužilaca Ustavom i zakonom poverene. Kao najznačajnije aktivnosti istakao je formiranje i početak rada disciplinskih organa Veća, ukazujući da su u prethodnoj godini pokrenute 44 disciplinske prijave, da su 4 postupka okončana, dok su neki postupci preneti u narednu godinu radi donošenja konačne odluke. Obavestio je prisutne članove Odbora da je Državno veće tužilaca donelo i Etički kodeks, kao i da se privodi kraju rad na Pravilniku o vrednovanju rada javnih tužilaca i zamenika javnih tužilaca, što će doprineti efikasnom i odgovornom radu javnog tužilaštva. U daljem izlaganju je naglasio da su aktivnosti Državnog veća tužilaca pozitivno ocenjene od strane međunarodnih eksperata u procesu pridruživanja Republike Srbije Evropskoj uniji, kao i drugih domaćih organa i organizacija.

Odbor je, nakon toga, odlučio da, na osnovu člana 237. stav 4. Poslovnika Narodne skupštine („Službeni glasnik RS“, broj 20/12 - Prečišćeni tekst), podnese sledeći

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu Državnog veća tužilaca za 2013. godinu, koji je podnet Narodnoj skupštini na osnovu člana 19. stav 1. Zakona o Državnom veću tužilaca.

Odbor je konstatovao da je Državno veće tužilaca u Izveštaju o radu za 2013. godinu celovito predstavilo aktivnosti Veća koje proizlaze iz Ustavom i zakonom utvrđenog položaja Državnog veća tužilaca kao samostalnog organa koji obezbeđuje i garantuje samostalnost javnih tužilaca i zamenika javnih tužilaca.

Odbor predlaže Narodnoj skupštini da prihvati Izveštaj o radu Državnog veća tužilaca za 2013. godinu.

Za izvestioca Odbora na sednici Narodne skupštine određen je Petar Petrović, predsednik Odbora.

**Četvrta tačka dnevnog rada:** **Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2013. godini;**

Gordana Janićijević, zamenik republičkog javnog tužioca, predstavila je rad javnih tužilaštava u 2013. godini. Istakla je da javno tužilaštvo, u okviru svoje ustavom i zakonom propisane funkcije, nastavlja da radi na svojim prioritetima, a to su borba protiv korupcije i organizovanog kriminala, kao i borba protiv svih drugih oblika kriminaliteta. Takođe je ukazala da se nastavlja međunarodna saradnja kroz pružanje pravne pomoći, učešće na međunarodnim konferencijama, seminarima i radionicama, kao i kroz učešće u pregovaračkim procesima.

Odbor je, nakon toga, odlučio da, na osnovu člana 237. stav 4. Poslovnika Narodne skupštine, podnese sledeći

I Z V E Š T A J

Odbor za pravosuđe, državnu upravu i lokalnu samoupravu razmotrio je Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2013. godini, koji je Narodnoj skupštini podnet na osnovu člana 29. stav 3. tačka 4. Zakona o javnom tužilaštvu.

Odbor je konstatovao da je Republički javni tužilac u Izveštaju o radu javnih tužilaštava na suzbijanju kriminaliteta i zaštiti ustavnosti i zakonitosti u 2013. godini celovito predstavio aktivnosti tužilaštava, koje proizlaze iz Ustavom i zakonom utvrđenog položaja tužilaštva kao samostalnog organa koji goni počinioce krivičnih i drugih kažnjivih dela i preduzima mere zaštite ustavnosti i zakonitosti.

Odbor predlaže Narodnoj skupštini da prihvati Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2013. godini.

Za izvestioca Odbora na sednici Narodne skupštine određen je Petar Petrović, predsednik Odbora.

**Peta tačka dnevnog rada:** **Određivanje tri člana Odbora za članove Komisije za kontrolu izvršenja krivičnih sankcija;**

Predsednik Odbora je upoznao članove Odbora sa obavezom Narodne skupštine da, u skladu sa članom 278. Zakona o izvršenju krivičnih sankcija i Odlukom o obrazovanju Komisije za kontrolu izvršenja krivičnih sankcija, donetom na osnovu tog člana Zakona, obrazuje Komisiju za kontrolu izvršenja krivičnih sankcija. Komisija se obrazuje na predlog Odbora za pravosuđe, državnu upravu i lokalnu samoupravu, sa zadatkom da, u vršenju kontrole izvršenja krivičnih sankcija i mere pritvora, sagledava stanje u oblasti izvršenja krivičnih sankcija i predlaže mere za otklanjanje nepravilnosti i mere za unapređenje uslova života, tretmana i zaštite prava lica lišenih slobode.

Komisija se obrazuje u sastavu:

- tri člana koji se biraju iz reda članova ili zamenika članova odbora u čijem je delokrugu pravosuđe, i

- dva člana koji se biraju iz reda članova ili zamenika članova odbora u čijem su delokrugu pitanja iz oblasti ljudskih prava, zdravlja ili socijalne politike.

Predsednik Odbora je ukazao da je potrebno da Odbor predloži tri člana Komisije koji se biraju iz reda članova Odbora za pravosuđe, državnu upravu i lokalnu samoupravu. Kada Odboru predloge kandidata za članove Komisije dostave odbori u čijem su delokrugu pitanja iz oblasti ljudskih prava, zdravlja ili socijalne politike, Odbor će utvrditi predlog odluke o izboru članova Komisije i podneti je Narodnoj skupštini na usvajanje.

Predsednik Odbora je, imajući u vidu navedenu obavezu Odbora, predložio da se za članove Komisije iz reda članova Odbora izaberu Meho Omerović, Neđo Jovanović i Tanja Tomašević Damnjanović. Ovo s obzirom na to da su Meho Omerović i Neđo Jovanović za članove Komisije bili izabrani u prethodnom sazivu i već započeli s radom u ovom specifičnom skupštinskom telu, pa bi im trebalo pružiti priliku da nastave sa radom u Komisiji koja je tek započela s radom kad su raspisani vanredni izbori. Tanja Tomašević Damnjanović će, po mišljenju predsednika, kao član Komisije doprineti njenom uspešnom radu.

Članovi Odbora su jednoglasno podržali predlog predsednika Odbora i odlučili da članovi Komisije iz reda članova Odbora budu Tanja Tomašević Damnjanović, Meho Omerović i Neđo Jovanović.

**Šesta tačka dnevnog rada:** **Određivanje predstavnika Odbora za člana Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti UN – Žene, mir, bezbednost u Republici Srbiji (2010 – 2015);**

Predsednik Odbora upoznao je članove Odbora da je Odlukom Narodne skupštine o obrazovanju Komisije za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u republici Srbiji (2010 – 2015), koja je doneta 29. decembra 2011. godine, utvrđeno da u sastav Komisije ulazi, pored ostalih, i predstavnik odbora Narodne skupštine u čijem su delokrugu pitanja iz oblasti pravosuđa i uprave.

Na predlog predsednika, Odbor za pravosuđe, državnu upravu i lokalnu samoupravu je za predstavnika Odbora za pravosuđe, državnu upravu i lokalnu samoupravu u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – žene, mir i bezbednost u republici Srbiji (2010 – 2015) odredio Biljanu Ilić Stošić, člana Odbora.

**Sedma tačka dnevnog rada:** **R a z n o**

U okviru ove tačke dnevnog reda predsednik Odbora je podsetio članove da se u materijalima koji su podeljeni na sednicu nalazi i Odluka Odbora za evropske integracije koju je predsednicima odbora Narodne skupštine dostavio predsednik Narodne skupštine, a kojom se uređuje postupak razmatranja predloga pregovaračke pozicije u procesu pregovora o pristupanju RS Evropskoj uniji.Ova odluka dostavljena je članovima Odbora na upoznavanje, imajući u vidu da će se predlog pregovaračke pozicije, osim na sednici Odbora za evropske integracije, razmatrati i na sednicama odbora u čijem je delokrugu pitanje iz odgovarajuće pregovaračke pozicije, u skladu sa Rezolucijom o ulozi Narodne skupštine i načelima u pregovorima o pristupanju RS Evropskoj uniji (tačka 20).

Obavestio je, takođe, prisutne članove da će se od iduće sednice Odbora tačke dnevnog reda razmatrati i o njima će se odlučivati u sistemu e-parlamenta, zbog čega će, na početku te sednice, članovi koji još nemaju iskustva u radu u e-parlamentu biti upoznati sa ovim načinom rada.

Takođe je podsetio članove Odbora da se u materijalu nalazi i program radionice „Uticaj usvajanja pravnih tekovina Evropske unije na Srbiju“, koja se za narodne poslanike organizuje 11. i 12. juna 2014. godine, u okviru Twinning projekta „Jačanje kapaciteta Narodne skupštine Republike Srbije u procesu evrointegracija“, koji se sprovodi u saradnji sa Parlamentom Grčke.

Sednica je završena u 13,00 časova.

SEKRETAR PREDSEDNIK

Ljiljana Miletić Živković Petar Petrović